
Prolog

I år 70 etter Kristi fødsel – IVT – knuste Romerrikets kommende keiser Titus et jødisk opprør i Jerusalem. Romerne knuste også bokstavelig talt jødenes tempel og stjal med seg deres helligdom, den syvarmede gullmenoraen, til imperiets hovedstad Roma. I dag er denne lysestaken avbildet – hugget inn – i Titus-buens hvelving i Forum Romanum ved Colosseum i Roma.

Gjennom 850 sider har romanen Gotisk Menora som kom ut i 2020, berettet om dette hellige, men fortapte relikviets historie og dens potensielle vandring og skjebne.

Menoraen var sagnomsust og ettertraktet og fikk ikke fysisk bli værende i keiserstaden, som ble plyndret av først Alariks gotere i 410, og dernest Geiseriks vandaler i 455. Historikere har vært uenige om hvem som tok den – om den ble begravet sammen med barbarhøvding Alarik da denne døde ved Cosenza i Syd-Italia i 410, eller om den ble fraktet til Geiseriks Karthago, fra Roma 45 år senere – for så å havne i Konstantinopel etter Vandal-rikets kollaps i 533. Gotisk Menora går lenger og fokuserer ikke bare på Vestgoter-riket i Syd-Frankrike og Spania, men også på goterdronning Amalasunthas mulige frakt av menoraen og den realitet at hennes goter-skatt havnet hos rivaliserende keiserinne Theodora i Bysants. Siden den gang har historikere og spesielt interesserte fabulert om, og søkt etter, denne jødenes store helligdom. Klagemuren i Jerusalem er eneste rest av gullmenoraens opprinnelige plassering – tempelet.

Gjennom to skandinaviske historiestudenters beretning lar Gotisk Menora leseren få innblikk i søket etter lysestaken – fra i hovedsak nazitoppen Himmlers observerte forsøk i Cosenza i 1937 og opp til et drama der den hentes ut av jødiske agenter i Hagia Sofias kjellermur i Istanbul, våren 2011. For så å bli solgt til en steinrik, privat kjøper i Moskva.

Det er ikke en forutsetning å ha lest Gotisk Menora for å forstå menoraens videre skjebne, men det kan være underholdende for spesielt historieinteresserte.

Hva skjedde da den betalte antikviteten ikke dukket opp som avtalt i Moskva? Dette er FORTSETTELSEN.


I en park ved Kreml en vårdag i 2011

Splatt. Og splatt – eller skal man si «vsplesk», som er en bedre betegnelse blant innbyggerne i byen vi befinner oss i – etterfulgt av et «dermo!». Den første dueskitten har truffet som et bløtkokt egg på benkeplankene centimeter til høyre for vår manns nypressede dressbukse. Den neste treffer hans blanke isse. «Shit», stønnes det, og den svette, ibenholtfargede hånden må opp og kjenne. «Fuck», hviskes det idet en velformet joggerumpe sakker takten foran vår uheldige. Vår uheldige handelsmann, mørk i huden, blankbarbert på toppen. Joda, oppsikt vekker han – han er ikke den minste afrikaneren Moskva har sett her. Og nå får han et smil, en tanke flaut og etter hvert omsorgsfullt servert. Den stramme tightsen til nymfen – for det er slik handelsmannen ser henne – beveges ikke lenger. Hun har stanset og skuler spørrende på ham og den skinnende hvite klatten på hans isse. Alt OK?

Vår mann ser beskjemmet vekk, stryker sin kraftige høyre neve over topplokket samtidig som han sørger for å gripe håndtaket på den enorme bagen foran seg og klemme til. Kan ikke la seg affisere av en nysgjerrig jogger nå.

Joda – en annen gang – uten denne bagasjen kunne noe slikt være veldig aktuelt, men nå nærmer hun seg, stiller seg opp, småtripper med raselegger under tynn turkis polyester foran ham. Foran en uheldig fremmed som prøver å skjule at han sitter med en klatt fugledritt i hånden som var ment å håndhilse med.

Hun har et forførende smil, ser i grunnen mer amerikansk enn russisk ut, og han hadde ikke sagt nei takk, nei. Nei takk til en kaffe om de hadde kommet i prat. Hundeluftere av ulike kjønn – og like, bare ikke her – bruker å komme i prat, bli kjent, ta en kaffe, en drink, kysse, hoppe til sengs, bli et par, men her var verken hunder eller drinker, bare en veldig flau hendelse.

Han, en atletisk afroamerikaner med det som skal til av utseende, og hun, en sylfide med det som skal til av det samme: strutterumpe, spenstige ben, lyse lokker, bedårende smil med en ellers rød trutmunn er i ferd med å møtes takket være en duebæsj og den enes omsorg for den andre. Vel – hadde den falt på frakken til uteliggeren to benker bortenfor, så er det neigu ikke sikkert. Så er det ikke sikkert hun hadde stanset småtrippende og svært oppmerksom. For den uheldige mottaker av skiten er jo noe å se på, enten man er vestlig russerinne eller ei. Så mange svarte huser ikke Putins høyborg.

«All OK, Sir?» sklir ut mellom hennes fyldige lepper. Han ser opp og må erkjenne at han er oppdaget – at denne uheldige hendelsen er oppdaget. Best å smile tilbake, tenker han og tviholder rundt Louis Vuitton-håndtaket, og som tenkt, så gjort – vips, så har han henne ved sin side. Hun smiler nok en gang, samtidig som hun trekker seg litt vekk. Kan hende kjenner hun den andre kladeisen under låret nå, der hun har prestert å plassere seg der hun ikke burde. Skitt au – de kan vel bare gå hjem til henne og dusje av seg dritten sammen?

Hvem som tenker dette, skal ikke røpes, mulig det er litt tidlig, men nå endrer tonen seg: «Har du fått vekk dueskitten nå, Abdel?» henvender hun seg spørrende. Rett ut, som om de har kjent hverandre lenge. Abdel stivner til – hvem var dette? Ja, han ville bli oppsøkt i denne parken ved Kreml, det hadde Rebecca instruert ham om. En merkelig ordning, egentlig.

Så dette var «tsaren»s utsendte – en joggende nymfe, fager og blond? Akkurat som hans oppfatning av rypene her oppe i det kalde nord. Der både Napoleon og Hitler hadde måttet melde pass for kong vinter – men nå var det vår. Syrinene blomstret og duene skjet, betaling for varen i bagen var ordnet, og nå er tydeligvis kundens representant dukket opp. Skal han ringe Rebecca nok en gang? Nei – med en så snasen mottaker orker ikke Abdel ekstra forespørsler, han er jo bare sendebudet, og rundene som kunne vente ham, skal ikke forpurres av spørsmål og gale svar når de igjen møtes. Han hadde noe deilig i vente bare denne varen ble overlevert.

Nå gjelder det å se koden på mottakers telefon samt at de har identiske dokumenter. Tankerekken avbrytes naturlig nok, ikke har han kommentert om at alt er OK, og nå spørres det igjen. Sakte går det opp for Abdel at det handlet verken om dagsform eller duebæsj, men det han satt her i hjertet av Moskva for. Så Abdel stotrer fram et «Yes», pirker fram konvolutten med det viktige papiret, og jaggu grises den til, men den viser seg å være identisk med hennes – koden på telefonen joggeren raskt dytter foran ham likedan.

Abdel var glad i damer. Skjønnheten ved siden av ham, som i selvsamme øyeblikk gnir baken sin mot benken for formelig å suge opp griseriet som hadde landet minutter i forveien, kunne det å spille på sensualitet. Nå rekker hun fram en feminin lanke og presenterer seg, men for Abdel går det inn det ene øret og like raskt ut det andre.

«The buyer has paid and we won’t let him wait, will we?» formidles med en heller russisk aksent, men hva så? Lavrov snakket da også ganske flytende – eller?

Koder stemmer, han skulle jo kontaktes – don’t call us, we call you – Rebecca var fornøyd, det er i grunnen bare å få det hele overstått. Abdel føler straks en lettelse, og når rypa har fått åpnet bagen og bekreftet at varen er det hun er satt til å hente, så er det som om all verdens problemer er glemt for Abdel. I hvert fall dueskit, enten noe satt i pannen eller håndflaten.

Den navnløse kvinnen reiser seg med et rykk og vrikker litt ekstra på stussen og smiler «goodbye». Den turkise tightsen hadde fått en flekk, ganske så stor og flaut plassert – en flekk det var veldig lett å fantasere om årsaken til, men smile, det klarer han ikke, Abdel. Han hadde i hvert fall holdt seg på matta og ikke gått i dusjen med dette siste møtet.

Handelen var endelig et faktum, Abdel kan tørke svetten og annet fra sin sorte hud og bare komme seg til flyplassen. Ut av den politistaten han befinner seg i, er det eneste han vil nå. Til noe helt annet, for snart venter skjødet til Rebecca under palmene på en sydhavsøy. Det hadde hun lovet ham.

